# Биографија кандидата

Стефан (Добросав) Вилотић рођен је 11. септембра 1995. године у Београду, где је завршио основну школу и гимназију. Основне студије на студијском програму Историја уписао је 2014. године на Филозофском факултету Универзитета у Београду, а окончао 2018. године са просеком 9,68. Исте године уписао је мастер академске студије на истом програму на Филозофском факултету Универзитета у Београду, које је окончао 2020. године са просеком 10. Током школске 2018/19. године кандидат је био стипендиста Фонда за младе таленте Републике Србије. Од 2020. године кандидат је студент докторских студија на програму Интердисциплинарне докторске студије у пољу друштвено-хуманистичких наука на Филозофском факултету Универзитета у Новом Саду, а у периоду од 2021. до 2024. године био је запослен у истој установи у звању истраживача-приправника. У међувремену од 2019. до 2022. године кандидат је у више различитих музејских установа радио као сарадник за рад са публиком, што је подразумевало осмишљавање и извођење стручних вођења кроз поставке музеја, као и осмишљавање и извођење едукативних радионица намењених деци различитог узраста. Конкретно, волонтирао је у Народном музеју Србије у Београду и Галерији Матице српске у Новом Саду, док је у Историјском музеју Србије у Београду одрадио стручни стаж у периоду од 2020. до 2021. године.

У настојању да практично искуство стечено у музејском раду споји са научном теоријом, поље стручног и научног рада кандидата представљају студије публике, студије културе, музејска педагогија и социологија културе. У досадашњем раду кандидат је објавио шест научних и стручних радова (библиографија у прилогу) и учествовао на шест научних и стручних конференција које су се одржале у Новом Саду, Бањалуци, Загребу и Прагу.